SKRIFTLIG FORESPØRGSEL E-1869/99

af Maria Martens (PPE-DE) til Kommissionen

(14. oktober 1999)

Om: Standsning af ESF-støtte til nederlandske virksomheder

I de seneste måneder er der hørt nøbråb om udbetaling af ESF-støtte til nederlandske projekter. Ved kontrol i Rijnmond og Gelderland i april 1999 er der konstateret mangler ved regnskaberne. Kommissionen agter at indstille støtten til de nederlandske projekter.

Agter Kommissionen virkelig at indstille støtten til alle projekter i Nederlandene, der henhører under ESF-programmet? I bekræftende fald, hvorfor?

Kan Kommissionen ud fra den antagelse, at den deler den opfattelse, at de gode projekter ikke må lide under de dårlige projekters fejl, forhindre, at alle gode projekter bliver offer for to mulige unøjagtigheder i et enkelt projekt?

Kan Kommissionen gøre en undtagelse for flertallet af de støttede projekter, hvor det er sikkert, at regnskaberne er udarbejdet i overensstemmelse med kravene?

Manglerne følger ofte af, at Kommissionens procedurer for udbetaling er komplicerede og langsommelige. Hvad agter Kommissionen at gøre for at øge gennemskueligheden og at forenkle regnskabsaflæggelsen for projekternes gennemførelse?

Svar afgivet på Kommissionens vegne af Anna Diamantopoulou

(26. november 1999)

I april 1999 gennemførte Kommissionen en kontrol af gennemførelsen af projekter under Den Europæiske Socialfond for tidsrummet 1994-1997 i de nederlandske regioner Groot-Rijnmond og Gelderland. Kontrollen blev gennemført efter anmodning fra Det Europæiske Kontor for Bekæmpelse af Svig (OLAF) som en følge af resultaterne fra tidligere kontroller, Kommissionen havde udført. Det blev afsløret, at regnskabsbilagene og opgørelserne over udgifter for ESF-projekter hos seks af de otte kontrollerede projektledere (som repræsenterer 95 % af de kontrollerede midler) var fejlagtige.

På grundlag af disse resultater har man for at sikre EU finansielt nedsat forskudsbetalingerne for ESF-mål 1, 2, 3 og 5b og i forbindelse med Fællesskabets beskæftigelsesinitiativ på grundlag af artikel 21 i Rådets forordning (EØF) nr. 2082/93

af 20. juli 1993 om ændring af forordning (EØF) nr. 4253/88 om gennemførelsesbestemmelser til forordning (EØF) nr. 2052/88 for så vidt angår samordningen af de forskellige strukturfondes interventioner indbyrdes såvel som med interventionerne fra Den Europæiske Investeringsfond og de øvrige eksisterende finansielle instrumenter(1) og artikel 2 i Rådets forordning (EF, Euratom, EKSF) nr. 2335/95 af 18. september 1995 om ændring af finansforordningen af 21. december 1977 vedrørende De Europæiske Fællesskabers almindelige budget, for så vidt angår de særlige bestemmelser om bevillinger til forskning og teknologisk udvikling(2), indtil man for alle projekter har kunnet fastlægge hvor hyppigt der er forekommet fejl, og hvilket omfang fejlene har (på grundlag af et tilstrækkeligt stort antal projekter).

Efter Kommissionens kontrol har de nederlandske myndigheder kontrolleret 83 % af ESF-projekterne i 1997 i forbindelse med de ovennævnte mål. I den nederlandske rapport om disse supplerende kontroller er de fejlagtige beløb blevet beregnet til 58,4 mio. NLG (26,5 mio. EUR), hvilket udgør 22 % af beløbet for de kontrollerede projekter og 17,5 % af ESF-støtten for 1997. Et skøn over omfanget af uregelmæssigheder for årene 1994-1995-1996 er endnu ikke blevet afsluttet.

Ved nedsættelsen af ESF-betalingerne til Nederlandene er Kommissionen ikke i stand til at sondre mellem projekter, der opfylder EU-bestemmelserne og de nederlandske bestemmelser for ESF, og projekter, der ikke gør det. På grundlag af nærhedsprincippet og partnerskabet mellem Kommissionen og medlemsstaten, er det sidstnævnte, der udarbejder oversigten over alle udgifter, og som attesterer disse. Eftersom de nederlandske myndigheder endnu ikke har udarbejdet et endeligt betalingskrav for 1997 med korrigerede beløb kan, Kommissionen ikke i henhold til artikel 21 i forordningen om koordinering og artikel 2 i forordningen om finansiering udbetale endelige forskud, der vedrører de efterfølgende årlige trancher, til Nederlandene.

Kommissionen forsøger sammen med de nederlandske myndigheder at finde en hensigtsmæssig og hurtig løsning på dette betalingsproblem.

(1) EFT L 193 af 31.7.1993.

(2) EFT L 240 af 7.10.1995.